Με την πάροδο των χρόνων και τις ορμονικές μεταβολές που τη συνοδεύουν, ο μαστός της γυναίκας αλλάζει. Αυτές οι αλλαγές στον μαστό συντελούν στη δημιουργία και ανάπτυξη των κύστεων. Πιο συγκεκριμένα, ο αδένας του μαστού αποτελείται από τα λόβια (μικροί κυψελοειδείς χώροι όπου παράγεται το γάλα) και τους γαλακτοφόρους πόρους (λεπτοί σωλήνες μέσα από τους οποίους μεταφέρεται το γάλα στη θηλή). Οι κύστεις ουσιαστικά αποτελούν σακοειδείς διευρύνσεις των λοβίων ή των πόρων μέσα στις οποίες συλλέγεται υγρό που παράγεται τοπικά.